钦定古今图书集成/历象汇编/乾象典/第066卷 > 坤舆图说 > 《南风之薰赋》李夷亮
## 钦定古今图书集成/历象汇编/乾象典/第066卷 > 坤舆图说 > 《南风之薰赋》李夷亮

“时之和兮道之至，披南风兮舒以肆。”发于地，鼓万物
以生成；登于天，叶三光而能粹。岂不以律有度而感
应，乐无声而大备。郁郁也，从四气之攸分；熙熙然见
群芳之已遂。若乃涉维夏，背芳晨，烝人已又率土惟
淳，云物必书。识烟霞之改旧，君臣有礼。知动植之怀
仁。符元化，越洪钧。式观风于我后，终解愠于吾人。伊
昔虞帝君临，忧劳是切，将纳隍为己任，垂大训于前
烈。援琴写操，知庶政之惟和；负扆居尊，俾含生之是
悦。然后泽及幽岩，九区克咸；气扬烟郁，四海无咈。且
攸叙于彝伦，故无遗于一物。国家敬授惟明，稽古作
程，式宣其和，以厚其生。是以《东作》之勤，不遗于帝力；
《南风》之咏，屡起于皇情。亹亹多士，茫茫万有。犹偃草而咸若，沐薰风之自久。“惟德斯硕，惟财孔阜。”